Ir-Regolament tal-Kunsill (KEE) Nru 3021/81
tad-19 ta' Ottubru 1981
li jaddatta, minħabba l-adeżjoni tal-Greċja, ir-Regolament (KEE) Nru 1108/70 li jintroduċi sistema ta' kontabilità għall-ispiża fuq infrastruttura f'dak li għandu x'jaqsam mat-trasport bil-ferrovija, bit-triq u bil-passaġġi fuq l-ilma interni
IL-KUNSILL TAL-KOMUNITAJIET EWROPEJ
Wara li kkunsidra t-Trattat li jistabbilixxi l-Komunità Ekonomika Ewropea, u b'mod partikolari l-Artikolu 75 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew [1],
Billi l-Kunsill ikkonsulta mal-Kumitat Ekonomiku u Soċjali dwar il-proposta tal-Kummissjoni skond l-Artikolu 198, l-ewwel paragrafu, tat-Trattat; billi l-Kumitat ma kienx f'pożizzjoni li jissottometti l-opinjoni tiegħu fil-limitu taż-żmien stabbilit mill-Kunsill; billi l-Artikolu 198, it-tieni paragrafu, tat-Trattat jippermetti li l-Kunsill jieħu azzjoni ulterjuri fin-nuqqas ta' opinjoni; billi l-Kunsill iħoss li għandu jinqeda minn din il-possibbiltà minħabba l-importanza li jiġu adottati malajr l-emendi meħtieġa;
Billi r-Regolament (KEE) Nru 1108/70 [2], kif emendat mir-Regolament (KEE) Nru 1384/79 [3], għandu jiġi addattat sabiex jinkludi in-network tal-ferroviji fil-Greċja fl-Anness tiegħu,
ADOTTA DAN IR-REGOLAMENT:
L-Artikolu 1
Dan li ġej għandu jiġi miżjud ma' l-Iskeda fl-Anness II tar-Regolament (KEE) Nru 1108/70 taħt il-punt "A.1. LINJI TAL-FERROVIJI - Networks prinċipali", wara l-iskrizzjoni "Ir-Repubblika Federali tal-Ġermanja":
"Ir-Repubblika Ellenika
- Όργανισμός Σιδηροδρόμων Έλλάδος Α.Ε. (ΟΣΕ)"
.
L-Artikolu 2
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika b'effett mill-1 ta' Jannar 1981.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fid-19 ta' Ottubru 1981.